বিতর্ক তাড়া করে চলেছে মিশেল প্লাতিনিকে!
গত সপ্তাহে ফিফা এথিক্স কমিটি আট বছরের জন্য নির্বাসিত করেছে তাঁকে। কিন্তু তার রেশ কাটতে না কাটতেই ফের নতুন তদন্তের মুখে পড়তে চলেছেন বিতর্কিত উয়েফা প্রেসিডেন্ট। গত রবিবার দুবাই স্পোর্টস কাউন্সিল আয়োজিত গ্লোব সকার অ্যাওয়ার্ড অনুষ্ঠানে উপস্থিত হয়েছিলেন প্লাতিনি। যে মঞ্চে বর্ষসেরা ফুটবলারের সম্মান তুলে দেওয়া হয়েছিল লিওনেল মেসি-কে। ছিলেন ইতালির তারকা ফুটবলার আন্দ্রে পির্লো। যেখানে ফিফা এথিক্স কমিটি ফুটবল সংক্রান্ত সমস্ত কাজকর্ম থেকে তাঁকে সরিয়ে দেওয়ার সিদ্ধান্ত নিয়েছে, তার পরেও কীভাবে প্লাতিনি এই অনুষ্ঠানে উপস্থিত থাকতে পারেন, তা নিয়ে প্রশ্ন উঠছে। যদিও সেই বিষয় নিয়ে নির্বাসিত উয়েফা প্রেসিডেন্টের মুখপাত্র কোনও জবাব দেননি।
এথিক্স কমিটির সিদ্ধান্তকে চ্যালেঞ্জ জানিয়ে কোর্ট অফ আরবিট্রেশন অফ স্পোর্টসে (ক্যাস) আবেদন করার কথা জানিয়েছিলেন প্লাতিনি। কিন্তু গত রবিবার দুবাইয়ে ইতালির একটি পত্রিকায় এথিক্স কমিটির সিদ্ধান্ত নিয়ে মুখ খোলার পাশাপাশি দুবাই স্পোর্টস কাউন্সিলের আধিকারিকদের সঙ্গে যে ছবি তিনি তুলেছেন, সেটা আদৌ সুনজরে দেখছে না এথিক্স কমিটি। এথিক্স কমিটির এক মুখপাত্র বলেছেন, ‘‘ফিফার কোনও সিদ্ধান্তকে কেউ অমান্য করলে তদন্ত করার পূর্ণ অধিকার রয়েছে কমিটির। প্লাতিনির দুবাই সফর নিয়ে কী পদক্ষেপ করা হবে, তা বলা যাচ্ছে না।’’